Priserne i den kollektive trafik fortsætter med at stige. For Anna Buhl Christensen var det dyrere at besøge familie i Jylland end veninde i London.

Hvordan kan det være markant dyrere at tage toget fra København til Hobro, end det er at flyve til London?

Det spørgsmål stillede Anna Buhl Christensen og hendes bedstemor, Grethe Buhl, for nyligt hinanden.

Anledningen var, at Anna skulle besøge sine bedsteforældre i Farsø, men da hun købte en togbillet på nettet til 345 kroner med ungdomsrabat, viste turen sig at koste mere end en flybillet til London.

- Vi snakkede om, det var ret sjovt, at det var så dyrt for mig at komme op og besøge hende i Nordjylland i forhold til for eksempel at besøge min bedste veninde, der bor i London, siger Anna Buhl Christensen til TV 2.

- Jeg tænkte bare, at det er for dårligt, at det er så dyrt at komme her over til udkantsdanmark, supplerer Annas bedstemor, Grethe Buhl.

Stor bekymring over prisstigninger

Anna og Grethe er nogle af de mange danskere, der oplever stigende billetpriser i den kollektive trafik.

De nyeste tal fra Danmarks Statistik viser, at busbilletter i gennemsnit er steget med 74 procent de seneste 16 år, mens togbilletterne i samme periode er blevet 53 procent dyrere.

Med inflationen er det langt fra unormalt, at produkter og tjenester løbende stiger i pris, men bus- og togbilletterne er fra 2001 til 2017 i gennemsnit steget over 30 procentpoint mere end den generelle prisudvikling i samfundet.

Og det er alt for meget, mener Landdistrikternes Fællesråd, der kræver politisk handling.

- Det synes vi jo er stærkt bekymrende og ikke tilfredsstillende. Det kan betyde, at folk flytter, og at der er nogle, der ikke vil bosætte sig i landdistrikterne. Derfor har vi behov for, at der skal investeres i det her område, siger Steffen Damsgaard, der er formand for Landdistrikternes Fællesråd, til TV 2.

Konkurrerer på forskellige vilkår

En stor undersøgelse foretaget af Forbrugerrådet i 2016 viser, at halvdelen af togpassagerne ikke mener, de får nok værdi for pengene. Og som det største trafikselskab er det ofte DSB, der står for skud, når snakken falder på billetpriser.

Eksempler på prisudviklingen inden for bus, tog og fly Tog (standard enkeltbillet, DSB): København - Hobro 2010: 366 kroner. 2016: 420 kroner. Inflationskorrigeret stigning: 4,8 procent. Bus (standard enkeltbillet, Midttrafik): Holstebro - Randers 2010: 98 kroner. 2016: 130 kroner. Inflationskorrigeret stigning: 21,1 procent. Fly (økonomiklasse, returbillet. Gennemsnitspris hos forskellige selskaber fire uger før afrejse): København - London 2010: 572 kroner. 2016: 243 kroner. Inflationskorrigeret fald: 43,9 procent. Kilder: DSB, Midttrafik, Travelmarket / Dansk Flyprisindex​.

Et pristjek foretaget af TV 2 (se faktaboks), viser, at prisen på eksempelvis en enkeltbillet fra København til Hobro er steget fra 366 kroner i 2010 til 420 kroner i 2016. I samme periode er den gennemsnitlige pris på en returbillet med fly til London til gengæld faldet fra 572 til 243 kroner.

Trafikforsker Niels Melchior er ikke overrasket over, at flypriserne i flere tilfælde ligger under prisen for en togbillet på tværs af landet, men han siger også, at en direkte sammenligning ikke er helt fair.

Bus- og togselskaberne har nemlig i deres kontrakt med staten transportforpligtelser, som gør, at de også er nødt til at køre på tidspunkter, hvor der ikke er ret mange passagerer. Et krav, der ikke er til flyselskaberne, og derfor er det i høj grad politikerne, der afgør priserne i den kollektive trafik, siger han.

- Dem, der driver de her billige flyruter, flyver jo kun på de tidspunkter, hvor de ved, at de kan fylde flyene op, siger Niels Melchior til TV 2.

Hæmmer mobiliteten

Anna Buhl Christensen erkender, at hun på ingen måde er ekspert i trafiktakster, men ligesom mange andre danskere undrer hun sig over, hvordan det kan være dyrere at rejse på tværs af landet, end det er at flyve over Nordsøen.

- Jeg synes, det er ret dyrt, og det er selvfølgelig en stor udgift for mig. Og så synes jeg, det er rigtig ærgerligt, at folk bliver begrænset i mobiliteten på den her måde, og at mennesker som min bedstemor, der bor oppe i Nordjylland, føler sig mere isoleret, fordi hun har fem børnebørn i København, siger Anna Buhl Christensen.

Hun håber ligesom Landdistrikternes Fællesråd, at politikerne på Christiansborg vil afsætte penge til at nedbringe taksterne.

Der skal dog rigtig mange penge til, før det for alvor kan mærkes hos forbrugerne, og selvom formanden for Folketingets transportudvalg, socialdemokraten Lennart Damsbo-Andersen, med egne ord er ærgrerlig over de høje billetpriser, ved han ikke, om der er billigere billetter på vej til Anna Buhl Christensen og os andre.

- Jeg tror, det handler om at få sat sig ned og få lavet den prioritering, men lige nu kører diskussionen rigtig meget på, om det skal være asfalt eller skinner. Hvis ikke der bliver en enighed om, at der også skal være skinner, og at det skal være til en ordentlig pris, så kommer det her ikke til at ske, siger Lennart Damsbo-Andersen.

For at spare penge valgte Anna Buhl Christensen at rejse hjem til København med et privat busselskab.